
E L Ő T E R J E S Z T É S

Sülysáp Város Önkormányzata Képviselő-testületének
2017. augusztus 24-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2017. (VIII. 24.) ÖKT határozati javaslat

Sülysáp Város Önkormányzatának Képviselő-testülete 
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal

2./ a 83/2017. (V. 25.) ÖKT határozat végrehajtási határidejét 2017. október 31. napjára módosítja.
Határidő: azonnal

Felelős: polgármester

Sülysáp, 2017. augusztus 17.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2017. június 22-ei ülése óta 10 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	83/2017
	2017-05-25
	Mentési pont létesítésével kapcsolatos együttműködési megállapodás aláírása
	2017-06-30
	az új helyszín megjelölése miatt határidő-hosszabbítás szükséges

	84/2017
	2017-05-25
	Népkonyhai ellátásról szóló együttműködési megállapodás aláírása
	2017-06-30
	végrehajtva

	98/2017
	207-06-22
	Kilépés a Magyar Önkormányzatok Szövetségéből
	2017-06-30
	végrehajtva

	100/2017
	2017-06-22
	Települési önkormányzatok rendkívüli támogatásának igénylése rendkívüli szociális támogatás jogcímen
	2017-07-15
	végrehajtva

	101/2017
	2017-06-22
	Települési önkormányzatok rendkívüli támogatásának igénylése ASP-hez kapcsolódó kártyaleolvasók beszerzéséhez
	2017-07-07
	végrehajtva

	102/2017
	2017-06-22
	Közművelődési érdekeltségnövelő támogatás 2017. évi igénylése
	2017-06-23
	végrehajtva

	106/2017
	2017-06-22
	Hulladékgazdálkodási társulás létrehozásával kapcsolatos a társulási megállapodás aláírása
	2017-07-31
	végrehajtva

	116/2017
	2017-06-22
	TÁVÜSZ Kft. felügyelőbizottságának cégbíróságnál történő bejelentése
	2017-06-29
	végrehajtva

	117/2017
	2017-06-22
	TÁVÜSZ Kft. könyvvizsgálatával kapcsolatos cégbírósági bejelentés
	2017-06-29
	végrehajtva

	119/2017
	2017-06-22
	Központi Konyha vezetőjének bérfejlesztése
	2017-06-30
	végrehajtva


II. Tájékoztató az előző ülés óta történt fontosabb eseményekről
· A nyár folyamán minden szükséges hatósági ellenőrzés, illetve engedélyezés lezajlott annak érdekében, hogy a Váci Egyházmegye Szamaritánus Szolgálatával együttműködve szeptembertől Sülysápon is elindíthassuk a népkonyhai ellátást. A Sülysápi Hírforrás augusztusi számában jelent meg az ezzel kapcsolatos felhívás, illetve tájékoztató, első körben augusztus 30-ig lehet benyújtani az igényeket. Jelen ülés napirendjén szerepel az ezzel kapcsolatos rendeletmódosítás.
· Július 24-én a Településképi arculati kézikönyv és a településképi rendelet kapcsán megtartottuk a II. partnerségi egyeztetést, ám sajnos egyáltalán nem volt érdeklődés, mindössze Seprős Viktor képviselő úr vett részt az egyeztetésen.

· A Balogh Levente új munkakörbe kerülésével megüresedett piacfelügyelői munkakört késő tavasszal meghirdettük. A kiírásra mindössze egyetlen pályázat érkezett, Molnár Csaba részéről, aki augusztus 1-től tölti be az állást. 
· Július közepén jelent meg az a pályázati kiírás, amely alapján az egészségügyi alapellátó infrastruktúra fejlesztésére lehet pályázni a Pest megyei kompenzációs keret terhére. A pályázat megnyitásának első dátuma július 28-a volt, azonban ezt augusztus 24-re módosították, onnantól számítva 30 napig, illetve forráskimerülésig van lehetőség pályázni. A pályázat keretében maximum 200 millió forint igényelhető, amiből javaslatunk szerint a Vasút utcában építenénk fel egy új rendelőkomplexumot. A pályázat előkészítése jelenleg is zajlik, a helyszínül szolgáló ingatlant Tóth Mihály biztosította önkormányzatunk számára ajándékozás útján. A pályázattal kapcsolatos előterjesztés szerepel jelen ülés napirendjén.
· A nyár folyamán végzik a KEHOP-pályázat keretében tervezett nyílászárócserét, valamint a homlokzati és födémszigetelési munkákat a Malom utcai és a Dózsa György utcai iskolaépületen, illetve elhelyezték a napelemeket is. Jelenleg még zajlanak a munkálatok, azonban a kivitelező tájékoztatása szerint szeptember 1-jén annak rendje és módja szerint megkezdődhet a tanítás, csupán kisebb külső munkálatok maradhatnak szeptember első napjaira. 

· A képviselő-testület döntését követően nem indult zökkenőmentesen a konyhafelújítás, ugyanis a vállalkozó a tárgyalási szakaszban megállapodott szeptember 3-ai határidőn túl is jelentős póthatáridőt szeretett volna a szerződésben rögzíteni, amire értelemszerűen nem adtunk lehetőséget. A rendkívül rövid kivitelezési határidő ellenére elmondható, hogy jól haladnak a munkálatok, azonban a szeptemberre átcsúszó befejezés, és az azt követő bepakolás, takarítás miatt az étkeztetést szeptember első napjaiban várhatóan vásárolt élelmezéssel és/vagy hideg élelemmel kell megoldanunk.

· A Losonczi utcai rendelőre vonatkozó kivitelezési szerződést szintén aláírtuk, ott a munkálatok várhatóan szeptember elején kezdődnek meg.

· Jelen előterjesztés készítésekor még javában folynak a munkálatok a Szent István téri játszótér területén, ahol új eszközöket telepítenek, azonban mire e téma tárgyalására sor kerül, reményeink szerint már át is adtuk, és a gyerekek birtokba vették a megújult játszóteret. Maguk a játékok már teljesértékűen használhatók, azonban az állagmegóvás érdekében még lámpákat és biztonsági kamerákat szükséges telepíteni. A kamerák képét a DIGI által biztosított optikai szálakon fogjuk bejuttatni a polgármesteri hivatal épületébe, ahol rögzítőt helyezünk el, amely alkalmas lesz további kamerák képének rögzítésére is. 
· Augusztus 11-én az anyatejes táplálás világnapja alkalmából ünnepi rendezvényt tartottunk a polgármesteri hivatal tanácstermében. A védőnőink szervezésében lezajlott esemény keretében immár második alkalommal köszöntöttük azokat az édesanyákat, akik huzamosabb ideig kizárólag anyatejjel táplálták gyermeküket. A rendezvényen szabadságom miatt alpolgármester úr köszöntötte a megjelenteket. 

· Szintén augusztus 11-én került sor a Hostyinszki Ákos képviselő úr által szervezett éjszakai kupára, amelyez idén is 50 %-os bérletidíj-kedvezménnyel biztosítottuk a műfüves pályát.

Sülysáp, 2017. augusztus 17.


Horinka László s.k.

